Quidam nautæ, id est pontonarii, portus que dicitur Graverias, quod olim a quodam illustri milite, nomine Rainerio Vetulo, loco erat condonatum jam dicto, ut debitum omni anno redderet censum, quodque jam ex toto erat amissum; venientes ante præsentiam tunc temporis jam præfati loci prioris, domni Hugonis et ab eo diligentius exquisiti, tandem post multa ad hoc perventum est ut, tam pro absolutione jamdudum census retenti quam pro ipso censu, persolverent omni anno, sua evectione perducentes ad monasterium, mensuram probatam in circuitu suo IIº sextaria mellis obtimi, perficiantque hoc a sancti Michaelis usque sancti Martini festa, sine ulla sibi debita omnino consuetudine; et ut fratres ejusdem loci et homines eorum, quotiesconque usus fuerit, transvadere ad eundem portum sine omni lucro festinent. Hac igitur pactione ex omnibus querelis et conventionibus inter se monachi et homines supradicti ex toto, coram multis testibus, ad finem venerunt. Appellantur homines isti: Letaldus et Wido, qui a se et a suis successoribus hunc censum esse reddendum ultro spoponderunt.